Na temelju članka 18. Zakona o javnoj nabavi (Narodne novine, broj 90/11, 83/13 i 143/13) i članka 26. Statuta Turističke zajednice Općine Marija Bistrica, Turističko vijeće, (u daljnjem tekstu: Vijeće) na 6. sjednici održanoj 18. ožujka 2015. donijelo je

**PRAVILNIK**

**o provedbi postupaka nabave roba i/ili usluga procijenjene vrijednosti do 200.000,00 kuna i radova procijenjenje vrijednosti do 500.000,00 kuna**

Č­la­nak 1.

U svrhu poštivanja osnovnih načela javne nabave, te zakonitog namjenskog i svrhovitog trošenja proračunskih sredstava sukladno članku 3. Zakona o javnoj nabavi (NN 90/11, 83/13, 143/13) (u daljnjem tekstu Zakon), ovim se uređuje postupak koji prethodi stvaranju ugovornog odnosa za nabavu roba i usluga procijenjene vrijednosti do 200.000,00 kuna, odnosno za nabavu radova procijenjene vrijednosti do 500.000,00 kuna (u daljnjem tekstu nabava bagatelne vrijednosti) za koje sukladno odredbama Zakona o javnoj nabavi ne postoji obveza provedbe postupaka javne nabave.

U provedbi postupaka nabave robe, radova i usluga osim ovog Pravilnika, obvezno je primjenjivati i druge važaeće zakonske i podzakonske akte, ako i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima i dr.)

Članak 2.

Procijenjena vrijednost nabave je vrijednost nabave izražena bez PDV-a.

Članak 3.

Prilikom provođenja postupaka iz ovoga Pravilnika Turistička zajednica Općine Marija Bistrica kao naručitelj obvezna je u odnosu na sve gospodarske subjekte poštovati načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Članak 4.

Zabranjeno je dijeliti predmet nabave s namjerom izbjegavanja primjene odredbi Zakona o javnoj nabavi ili pravila koja vrijede prema procijenjenoj vrijednosti nabave.

Članak 5.

Na pitanje sprečavanja sukoba interesa sudionika u postupku na odgovarajući način se primjenjuju odredbe članka 13. Zakona o javnoj nabavi( NN 90/11, 83/13 i 143/13, 13/14).

Č­la­nak 6.

 Nabava roba, radova i usluga procijenjene vrijednosti do 70.000,00 kuna (bez PDV-a) provodi se u pravilu izdavanjem narudžbenice ili zaključivanjem ugovora s jednim gospodarskim subjektom po vlastitom izboru.

Č­la­nak 7.

Nabava roba i usluga procijenjene vrijednosti od 70.000,00 kuna do 200.000,00 kuna (bez PDV-a) odnosno radova procijenjene vrijednosti do 500.000,00 kuna (bez PDV-a) provodi se ili objavom na internet stranicama i/ili slanjem poziva na dostavu ponude na adrese najmanje tri gospodarska subjekta po vlastitom izboru. Iznimno, ovisno o prirodi predmeta nabave i razini tržišnog natjecanja, poziv za dostavu ponuda se može uputiti najmanje jednom gospodarskom subjektu samo u iznimnim slučajevima koje propisuje Zakon o javnoj nabavi.

Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksu, potvrda e-mailom).

Poziv na dostavu ponuda mora sadržavati najmanje: naziv i podatke javnog naručitelja, opis predmeta nabave, procijenjenu vrijednost nabave, troškovnik, kriterij za odabir ponude, rok za dostavu ponude (datum i vrijeme), način i adresu dostavljanja ponude, kontakt osobu, broj telefona i adresu elektroničke pošte. Ovisno o predmetu nabave, Poziv za dostavu ponuda može sadržavati i druge podatke potrebne za izradu i dostavljanje ponude

Rok za dostavu ponuda ne smije biti kraći od 8 dana od dana upućivanja poziva.

Ponude se zaprimaju na dokaziv način (e-mail, fax, osobna dostava, pošta i sl.)

Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.

Kriterij za odabir ponude je najniža cijena ili ekonomski najpovoljnija ponuda.

Ukoliko je kriterij ekonomski najpovoljnija ponuda, osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum ili rok isporuke/rok izvršenja

Nabava roba i usluga procijenjene vrijednosti od 70.000,00 kuna do 200.000,00 kuna (bez PDV-a) odnosno radova procijenjene vrijednosti do 500.000,00 kuna (bez PDV-a) provodi se zaključivanjem ugovora s odabranim gospodarskim subjektom i/ili izdavanjem narudžbenice.

Č­la­nak 8.

 Za nabave procijenjene vrijednosti jednake ili veće od 70.000,00 kuna, naručitelj može u pozivu za dostavu ponude odrediti razloge isključenja i uvjete sposobnosti ponuditelja sukladno Zakonu o javnoj nabavi, te u tom slučaju svi dokumenti koje naručitelj traži ponuditelji mogu dostaviti u neovjerenoj preslici.

Neovjerenom preslikom se smatra i neovjereni ispis elektroničke isprave.

Č­la­nak 9.

Za nabave procijenjene vrijednosti jednake ili veće od 70.000,00 kuna, naručitelj u postupku nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za uklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

Članak 10.

Troškovnik predmeta nabave sastoji se od jedne ili više stavki te sadrži tekstualni opis stavke, jedinicu mjere po kojoj se stavka obračunava, predviđenu količinu stavke, cijenu stavke po jedinici mjere, ukupnu cijenu stavke, cijenu bez PDV-a i cijenu s PDV-om svih stavki.

Ponuditelji su dužni ispuniti sve stavke troškovnika.

Ponuditelj izražava cijenu ponude u kunama, a u drugoj valuti samo ako je naručitelj to izričito odredio u pozivu za dostavu ponuda.

Cijena ponude piše se brojkama.

U cijenu ponude bez PDV moraju biti uračunati svi troškovi i popusti.

Cijena ponude nepromjenjiva je za vrijeme trajanja ugovornog odnosa.

Članak 11.

Ponuda se dostavlja u zatvorenoj omotnici, uvezena u cjelinu s označenim rednim brojevima stranica na način da se onemogući naknadno vađenje, odnosno umetanje stranica.

Ponuditelj može do isteka roka za dostavu ponuda istu izmijeniti i/ili dopuniti, odnosno od ponude odustati. Izmjena i/ili dopuna ponude, odnosno odustajanje od ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude, odnosno odustajanju od ponude.

Članak 12.

Na osnovi rezultata pregleda i ocjene ponuda donosi se odluka o odabiru najpovoljnije ponude ili Odluka o poništenju postupka nabave.

Protiv odluke ne može se izjaviti žalba jer se na istu ne primjenjuje Zakon o javnoj nabavi.

Č­la­nak 13.

Pripremu i provedbu nabave roba i/ili usluga procijenjene vrijednosti do 200.000,00 kuna i radova procijenjenje vrijednosti do 500.000,00 provodi Turistički ured Turističke zajednice Općine Marija Bistrica po nalogu direktora ureda.

Č­la­nak 14.

 Ovaj Pravilnik stupa na snagu danom donošenja.

Predsjednik Turističke zajednice

Općine Marija Bistrica:

 Josip Milički, ing.

Ur. broj: 42-2015-01

Marija Bistrica, 18.03.2015.